Folketing
2009-04-21

Jeg synes, det var ret besynderligt at høre hr. Morten Østergaards tale, for den handlede meget om at fastslå, at hash kan give skader og kan give misbrug. Det er der ingen, der er uenige i. Det, der er debatten, er, hvordan vi bedst muligt sikrer, at så få som muligt kommer ud i misbrug, så få som muligt risikerer at få skader, og hvad vi så samtidig kan gøre ved den organiserede kriminalitet, som er et voldsomt samfundsproblem, som følge af at hashmarkedet er så udbredt, som det er i Danmark. Der må man bare sige, at det, vi har forsøgt i de sidste 40 år, jo er slået fejl. Hashmarkedet er blevet langt mere udbredt og langt større, end det var. Det, vi kan se i Holland, hvor man har en legaliseret form for hashsalg, er, at der er færre unge, der begynder at ryge hash. Derfor synes jeg, at hr. Morten Østergaard skulle overveje, om ikke man skal se på, hvad det er, man kan gøre, der mindsker bruget, i stedet for at stå og argumentere for, at hash er skadeligt, for det er der overhovedet ikke nogen at diskutere imod. Det er ikke det, der er diskussionen. Diskussionen er, hvad vi gør for at mindske brug og misbrug af hash.